Καρολίνα φον Βολτσόγκεν

Η Καρολίνα φον Βολτσόγκεν το γένος φον Λένγκεφελντ (, 3 Φεβρουαρίου 1763 - 11 Ιανουαρίου 1847),  ήταν Γερμανίδα συγγραφέας στον κύκλο του κλασικισμού της Βαϊμάρης. Τα πιο γνωστά της έργα είναι το μυθιστόρημα Άγκνες φον Λίλιεν και η βιογραφία του Φρίντριχ Σίλερ, συζύγου της αδελφής της Σαρλότε.

 Βιογραφικά στοιχεία 
Η Καρολίνα φον Λένγκεφελντ γεννήθηκε το 1763 στο Ρούντολσαταντ στη Θουριγγία και ήταν η μεγαλύτερη κόρη αριστοκρατικής οικογένειας. Μεγάλωσε και μορφώθηκε με τη μικρότερη αδερφή της Σαρλότε. Αν και η οικογένεια ήταν ευκατάστατη, μετά τον θάνατο του πατέρα, που ήταν διαχειριστής δασών του Λουδοβίκου Γκύντερ Β΄ του Σβάρτσμπουργκ-Ρούντολστατ, η οικονομική κατάσταση ήταν δύσκολη. Έτσι, η μητέρα της συμφώνησε στον γάμο της 16χρονης Καρολίνας με τον κυβερνητικό σύμβουλο Φρίντριχ Βίλχελμ Λούντβιχ φον Μπόελβιτς (1755 - 1829). Μεγάλο μέρος του μακροχρόνιου αρραβώνα πέρασε με την οικογένειά της στην Ελβετία, ένα ταξίδι με έξοδα του φον Μπόελβιτς. Από την Ελβετία έγραψε δύο επιστολές με την περιγραφή του ταξιδιού της στη Σόφι φον Λα Ρος, η οποία τις δημοσίευσε στο διάσημο γυναικείο περιοδικό Πομόνα, κάνοντάς την έτσι γνωστή. Παντρεύτηκε τον φον Μπόελβιτς λίγο μετά την επιστροφή της οικογένειας το 1784. Χωρίς κοινά ενδιαφέροντα, ο γάμος ήταν δυστυχισμένος από την αρχή.  

 Η σχέση με τον Σίλερ 
μικρογραφία|Το σπίτι των φον Λένγκεφελντ στο Ρούντολσταντ, σήμερα μουσείο αφιερωμένο στον Σίλερ|250x250εσ
Ο στενότερος έμπιστος της Καρολίνας στα πρώτα χρόνια του γάμου της ήταν ο εξάδερφός της Βίλχελμ φον Βολτσόγκεν, ο οποίος, το 1787, σύστησε τις αδελφές φον Λένγκεφελντ στον φίλο του Φρίντριχ Σίλερ, τότε νεαρό και φτωχό ποιητή που μόλις είχε φτάσει στη Βαϊμάρη. Ο Σίλερ εγκαταστάθηκε κοντά και γοητευμένος, επισκέπτονταν τις δύο αδελφές, οι οποίες τον είχαν ερωτευθεί και οι δύο. Η ήδη παντρεμένη Καρολίνα ένιωσε μια ισχυρή έλξη προς αυτόν, αλλά η φύση της σχέσης τους είναι δύσκολο να εξακριβωθεί επειδή η Καρολίνα έκαψε σχεδόν όλα τα σχετικά γράμματα, που συνεχίζονταν ακόμη και την περίοδο που ο Σίλερ αρραβωνιάστηκε τη Σαρλότε και έγραφε ερωτικά γράμματα και στις δύο αδερφές. 

Ο Σίλερ παντρεύτηκε τη Σαρλότε τον Φεβρουάριο του 1790. Η Σαρλότε απομάκρυνε την αδελφή της που ήθελε να ζήσει μαζί με το ζευγάρι. Ωστόσο, όταν ο Σίλερ το 1805 αρρώστησε βαριά, η Καρολίνα βοήθησε την αδελφή της στη φροντίδα του. 

 Στη λογοτεχνική ζωή της Βαϊμάρης 
μικρογραφία|Πορτρέτο της Καρολίνας φον Βολτσόγκεν γύρω στο 1800
Εμπνευσμένη από τη φιλία της με τον Σίλερ και άλλες λογοτεχνικές προσωπικότητες στη Βαϊμάρη, άρχισε να γράφει η ίδια. Το 1973 άρχισε το πρώτο της μυθιστόρημα Άγκνες φον Λίλιεν. Μεταξύ της συγγραφής και της δημοσίευσής του το 1796, η ζωή της άλλαξε σημαντικά. Το 1794, μετά από χρόνια δυστυχίας, εγκατέλειψε τον φον Μπόελβιτς και παντρεύτηκε τον Βίλχελμ φον Βολτσόγκεν. Η οικογένειά της, και ο Σίλερ, καταδίκασε αυτή την απόφαση και το ζευγάρι πέρασε τα επόμενα δύο χρόνια μακριά, κυρίως στην Ελβετία, όπου το 1795 γεννήθηκε ο γιος τους. Μετά τον διορισμό του συζύγου ως επιμελητή και σύμβουλο στην αυλή της Βαϊμάρης, η οικογένεια επέστρεψε στη Βαϊμάρη το 1796, όπου η επιτυχία της Άγκνες φον Λίλιεν δημιούργησε νέες επαφές στον λογοτεχνικό κόσμο. Το σπίτι τους έγινε τόπος συνάντησης συγγραφέων και φιλοσόφων: μεταξύ άλλων, τους επισκέπτονταν συχνά ο Φρίντριχ Σίλερ, ο Γιόχαν Βόλφγκανγκ φον Γκαίτε, ο Κρίστοφ Μάρτιν Βίλαντ, ο Γιόχαν Γκότλιμπ Φίχτε, ο Φρήντριχ Βίλχελμ Γιόζεφ Σέλινγκ και ο Βίλχελμ φον Χούμπολτ. Το 1802 ήρθε σε επαφή μαζί της η Ζερμαίν ντε Σταλ, η οποία είχε θαυμάσει το μυθιστόρημα, γεγονός που οδήγησε σε επίσκεψη και αλληλογραφία μεταξύ της Γαλλίδας συγγραφέα και του κύκλου της Βαϊμάρης. 

Το 1807 ακολούθησε τον σύζυγό της στο Παρίσι, όπου ο φον Βολτσόγκεν εργάστηκε ως διπλωμάτης μέχρι τον Μάιο του 1808. 

 Τα τελευταία χρόνια 
Μετά από πολλά χτυπήματα της μοίρας - ο θάνατος του Σίλερ (1805), του συζύγου της (1809), του μοναχογιού της Αδόλφου στα 30ά του γενέθλια (1825) και της αδερφής της (1826) - αποσύρθηκε όλο και περισσότερο από την κοινωνική ζωή. Έζησε στην Ιένα από το 1825 μοναχική ζωή μέχρι τον θάνατό της το 1847 λίγο πριν κλείσει τα 84 χρόνια της. 

 Λογοτεχνικό έργο 
Το πρώτο της έργο ήταν θεατρικό σε κλασική μορφή, Ο Λευκαδικός Βράχος, το 1792.

Το 1973 άρχισε να γράφει το πρώτο της μυθιστόρημα, Άγκνες φον Λίλιεν, που πραγματεύεται τη σύγκρουση μεταξύ της αυλικής κοινωνίας και της μεσαίας τάξης και περιγράφει πώς μια νεαρή φτωχή αλλά μορφωμένη κοπέλα που μεγάλωσε στην απομόνωση στην επαρχία, εισέρχεται στην αυλική κοινωνία και έρχεται αντιμέτωπη με πολλές ίντριγκες και σκάνδαλα, αλλά τελικά επιβιώνει και παντρεύεται τον άντρα που αγαπά.

Το μυθιστόρημα δημοσιεύτηκε ανώνυμα σε συνέχειες, από το 1796 έως το 1797 στο περιοδικό Οι Ώρες που εξέδιδε ο Σίλερ από το 1795, με φιλοσοφικά, ιστορικά και λογοτεχνικά άρθρα στις αρχές του κλασικισμού της Βαϊμάρης. Η δημοσίευση και η έκδοση του δίτομου μυθιστορήματος το 1798, οδήγησε σε εικασίες σχετικά με την ταυτότητα του συγγραφέα. Μερικοί το απέδωσαν στον Σίλερ και άλλοι στον Γκαίτε, οι συζητήσεις οδήγησαν τελικά στην αποκάλυψη της συγγραφέα, που έλαβε ευνοϊκές κριτικές, αν και σύντομης διάρκειας. 

Μετά το θάνατο του Σίλερ το 1805 και την αύξηση της λογοτεχνικής του φήμης, η Καρολίνα άρχισε να συλλέγει επιστολές και αναμνήσεις από τη ζωή της ίδιας και της αδελφής της με τον ποιητή που εκδόθηκαν με τον τίτλο Η ζωή του Σίλερ το 1830. Ως η πρώτη δημοσιευμένη βιογραφία του ποιητή και η μοναδική που γράφτηκε από στενό συγγενή, έκτοτε παρέμεινε βασική πηγή για το μεγαλύτερο μέρος των βιογραφιών του Σίλερ. 

Στα τελευταία χρόνια της ζωής της, έγραψε ένα ακόμη μυθιστόρημα, Κορντέλια, το οποίο δημοσιεύτηκε το 1840. Πρόκειται για ένα πολιτικο-ιστορικό μυθιστόρημα που διαδραματίζεται κατά τη διάρκεια των Ναπολεόντειων πολέμων με κεντρική πλοκή την ιστορία μιας γυναίκας διχασμένης ανάμεσα στον έρωτά της για έναν νεαρό στρατιώτη και έναν αριστοκράτη που η οικογένειά της την πιέζει να παντρευτεί. Εκτός από τα κεντρικά θέματα - έρωτας, ελευθερία και πατριωτισμός – θίγονται ορισμένες πτυχές της ισότητας των γυναικών, όπως το δικαίωμα στην εκπαίδευση, ο γάμος από έρωτα και η συμμετοχή σε πολιτικά και κοινωνικά θέματα. Κατά μία έννοια είναι και ένα ντοκουμέντο των καιρών και της νοοτροπίας της εποχής.  

Δύο χρόνια μετά τον θάνατό της, το 1849, εκδόθηκαν οι επιστολές και τα αδημοσίευτα χειρόγραφά της.

 Έργα 

 Der leukadische Fels, θεατρικό έργο, 1792 (Ο Λευκαδικός Βράχος)
 Agnes von Lilien, μυθιστόρημα, 1796 (Άγκνες φον Λίλιεν) 
 Schillers Leben, βιογραφία, 1830. (Η ζωή του Σίλερ)
 Cordelia, μυθιστόρημα 1840 (Κορντέλια)
 Literarischer Nachlass der frau Caroline von Wolzogen, 1849 (Λογοτεχνικά κατάλοιπα της κυρίας Καρολίνας φον Βολτσόγκεν)

 Δείτε επίσης 

 Η ταινία Αγαπημένες Αδελφές (2014) του Ντόμινικ Γκραφ βασίζεται στη ζωή του Γερμανού ποιητή Φρίντριχ Σίλερ και στις σχέσεις του με τις δύο αδερφές φον Λένγκεφελντ.

 Παραπομπές 

Κατηγορία:Γερμανοί συγγραφείς
Κατηγορία:Γερμανοί ευγενείς
Κατηγορία:Επιστολογράφοι
Κατηγορία:Φρίντριχ Σίλερ